După semnarea Armistițiului cu Bulgaria în septembrie 1918, unitatea lui este trimisă la București, capitala statului aliat România, ca parte a Intervenției aliate în Războiul Civil Rus. Neluptând, dar nefiind nici demobilizați, militarii francezi au un moral tot mai scăzut și unii dintre ei ajung să fie judecați de curtea marțială pentru diferite infracțiuni. După ce a apărat cu succes trei militari ca avocat din oficiu, Norbert este constrâns să devină comisar raportor (procuror militar), fiind amenințat că în caz contrar Conan va fi trimis în judecată pentru lovirea violentă a unui ofițer român. Mai târziu, într-un raid armat efectuat într-un club de noapte aglomerat, câțiva dintre subordonații lui Conan fură încasările, lovind cu brutalitate o cântăreață și ucigând-o pe casieră. Cu ajutorul poliției române și a unei prostituate franceze, Norbert îi găsește pe militarii vinovați, dar, ținând cont de eroismul dovedit în trecut, reușește să obțină condamnarea lor la pedepse ușoare.